18/02/2011 | Administración LocalMunicipal
Carral
Ordenanza municipal reguladora do servizo de vehículos de aluguer con aparato taxímetro

Elevado a definitivo o acordo plenario adoptado en sesión ordinaria celebrada o 28 de outubro de 2010 pola que se aproba inicialmente a Ordenanza municipal reguladora do servizo de vehículos de aluguer con aparato taxímetro, por non se ter presentado ningunha reclamación nin suxestión dentro do prazo de información pública e audiencia aos interesados. Publícase de seguido o texto íntegro, de conformidade co previsto nos artigos 65.2, 49 e 70.2 da Lei 7/85, de 2 de abril, Reguladora das bases de réxime local para a súa posterior posta en vigor. Carral, 10 de febreiro de 2011 O alcalde Asdo. José Luís Fernández Mouriño Artigo 1.- Ao abeiro do establecido no artigo 1 do Regulamento Nacional dos Servizos Urbanos e Interurbanos de transporte en Automóbiles Lixeiros, aprobado por Real Decreto 763/79, de 16 de marzo, e no exercicio da potestade recoñecida no artigo 4 da Lei 7/85, de 2 de abril, modificado pola Lei 57/2003, de 16 de decembro, de medidas para a modernización do goberno local, dítase a presente Ordenanza, co obxecto de regular o servizo público de automóbiles con aparato taxímetro no termo municipal de Carral. Artigo 2.- Naquelas materias non reguladas pola presente Ordenanza aplicarase subsidiariamente a regulamentación Nacional dos Servizos Urbanos e Interurbanos de Transporte en Automóbiles Lixeiros, de 16 de marzo de 1979, lei 16/87 de Ordenación dos Transportes Terrestres e demais disposicións de xeral aplicación. Artigo 3.- Será requisito para a prestación do servizo obxecto da presente Ordenanza estar en posesión da correspondente licenza municipal. Simultaneamente á concesión da licenza municipal é precisa a obtención da autorización de transporte interurbano, a outorgar esta última pola Xunta de Galicia. Cada licenza terá un só titular e amparará a un só e determinado vehículo. Artigo 4.- O número de licenzas virá determinado pola necesidade e conveniencia do servizo a prestar ao público, na forma e condicións previstas no artigo 11 do Regulamento Nacional. Artigo 5. - As licenzas serán de duración indefinida, debendo manter as condicións da súa creación, sen prexuízo das causas de caducidade, revogación ou anulación, establecidas no artigo 48 do antedito Regulamento Nacional. Os titulares da licenza poderán renunciar ás mesmas, pero en todo caso, para que dita renuncia sexa efectiva deberá ser expresamente aceptada polo Concello de Carral. Artigo 6. - As licenzas outorgaranse a favor de condutores asalariados de auto-taxis que presten servizo en Carral, con plena e exclusiva dedicación na profesión, por rigorosa e continua antigüidade, acreditada mediante o permiso local de conducir e as súas cotizacións á Seguridade Social, de acordo coas normas de procedemento que para cada adxudicación sexan aprobadas polo Concello. Aquelas licenzas que non se adxudiquen consonte ao apartado anterior outorgaranse ás persoas naturais ou xurídicas que as obteñan mediante concurso libre. Artigo 7.- As licenzas de auto-taxis só serán transmisibles nos supostos establecidos no artigo 14 do Regulamento Nacional. Artigo 8. - O titular da licenza non poderá en ningún caso arrendar, ceder ou traspasar a explotación da licenza, estando na obriga de explotala persoal ou conxuntamente mediante a contratación de condutores asalariados na posesión do permiso local de conducir e afiliación á Seguridade Social en réxime de plena e exclusiva dedicación e de incompatibilidade con outra profesión. No prazo de sesenta días naturais, contados desde a data de concesión da licenza, o seu titular está obrigado a prestar servizo de forma inmediata e con vehículo afecto á mesma, que deberá cumprir os requisitos establecidos nesta Ordenanza, previa comprobación polos servizos técnicos competentes. Artigo 9.- O rexistro e control das licenzas concedidas levarase a cabo pola Administración municipal. Iranse anotando no mesmo as incidencias relativas aos titulares das licenzas, aos condutores e aos vehículos afectos a elas. Os propietarios de licenzas deberán comunicar os cambios que se produzan ao respecto, así como as variacións do seu domicilio, dentro dos quince días seguintes a partir da data en que ocorrese. Artigo 10.- A explotación e utilización do servizo de auto-taxis estará suxeita á tarifa, e o seu aboamento será obrigatorio para os usuarios do servizo. O réxime tarifario aplicable, fixarase polo órgano competente da Comunidade Autónoma de Galicia, previo informe do Concello. As tarifas serán susceptibles de revisión anual, consonte ao procedemento anterior. Artigo 1 1.- O pagamento do importe da prestación do servizo será aboado polo usuario á súa finalización, debendo ser visibles as tarifas de aplicación, desde o interior do vehículo. Nas mesmas conteranse os suplementos e tarifas especiais que proceda aplicar a determinados servizos. Se durante a prestación do servizo, o condutor fose requirido para esperar o regreso dos viaxeiros, que transitoriamente desexen interromper o percorrido, na aplicación da tarifa deberá ter en conta: - Que no caso de que o lugar non ofreza limitacións en canto ao estacionamento, cobrará o importe do percorrido efectuado, engadindo o custo de media hora de espera se é en poboación ou unha hora se a espera se produce en descampado. Unha vez transcorridos os citados tempos, poderá ausentarase de non se producir o regreso dos viaxeiros. - No suposto de que o lugar ofreza limitacións en canto ao estacionamento, poderá cobrar o importe do percorrido realizado, desvinculándose do servizo. Artigo 12. - Os condutores dos vehículos estarán obrigados a estender un recibo do importe do servizo, cando así o soliciten os usuarios. Dito recibo deberá axustarse ao modelo oficial autorizado polo Concello de Carral. Artigo 13.- Os condutores dos vehículos están obrigados a proporcionar ao usuario cambios de moeda en metálico ou billete, ata a cantidade de 20 euros. Cando non dispoñan do cambio obrigatorio abandonarán o vehículo para acadalo, deixando o taxímetro en punto morto. Cando o cambio sexa a devolver superior ao regulamentario poderá deixar o taxímetro en marcha, ate que se lle proporcione o importe ou cantidade á que ascende a tarifa. Artigo 14.- O vehículo do servizo, será de propiedade do titular da licenza que a ampara e figurará inscrito no Rexistro da Dirección Xeral de Tráfico. Artigo 15.- Os vehículos destinados á prestación do servizo obxecto da presente Ordenanza deberá reunir as seguintes características: 1. Carrocería pechada con 4 ou 5 portas de fácil acceso e funcionamento que facilite a manobra con suavidade, e con capacidade que non excederá de sete prazas.2. As portas estarán dotadas do mecanismo conveniente para accionar as a vontade do usuario.3. O interior estará revestido de material que poida limparse facilmente para a súa conservación en estado de pulcritude.4. O piso irá recuberto de goma ou outra materia impermeable fácil de limpar.5. Os vehículos irán provistos de extintor de incendios.6. Iluminación interior para servizos nocturnos Artigo 16.- Os vehículos deberán ir provistos de aparato taxímetro, comprobado e precintado pola Delegación de Industria, e situado na parte dianteira do interior da carrocería, de forma que, en todo momento, resulte completamente visible para o viaxeiro a lectura da tarifa o prezo e suplementos, debendo estar iluminado entre lusco e fusco. Artigo 17.- O aparato taxímetro entrará en funcionamento ao baixar a bandeira ou calquera outro elemento mecánico do que deba ir provisto. Ademais de poñer en marcha ou parar o mecanismo daquel, poderá adoptar a posición de punto morto, situación na que, non marcando a tarifa horaria, deberá colocarse ao rematar o servizo, ou no caso que durante el se produza algún accidente ou avaría que momentaneamente o interrompa. Artigo 18.- Os vehículos de auto-taxis irán pintados de cor branca, amosando nas portas dianteira de forma simétrica o escudo municipal, segundo o modelo que oficialmente estableza a corporación. Artigo 19.- No interior e en sitio visible para os usuarios, situarase unha placa na que figure o número de matrícula e de licenza municipal, debendo así mesmo colocar nos cristais da parte posterior do vehículo, un adhesivo no que figurarán as tarifas e suplementos vixentes. Os vehículos poderán levar un cartel no seu interior indicando a prohibición de fumar aos ocupantes do mesmo. Artigo 20.- A instalación de publicidade nos vehículos, requirirá a previa autorización municipal. Artigo 21.- Durante a prestación do servizo os vehículos encontraranse provistos coa seguinte documentación para estes efectos: –Permiso de circulación. –Tarxeta de inspección técnica vixente. –Póliza e recibo da entidade técnica aseguradora. –Licenza municipal. –Ter cuberta de forma ilimitada a súa responsabilidade civil polos danos que se causen con ocasión do transporte. –Carné de conducir da clase esixida pola lexislación de tráfico. –Permiso local de conducir, no que figura adscrito o vehículo da licenza na que presta servizos. –Placa interior en lugar visible, co número de licenza-matrícula e número de prazas. –Exemplar da presente Ordenanza. –Exemplar do Regulamento Nacional de Servizos urbanos e interurbanos de transportes en automóbiles lixeiros. –Impreso de tarifas vixentes e suplementos. –Talonario de recibos no que deberá figurar impreso o escudo da Corporación e o número de licenza do vehículo. Os recibos correspondentes a cantidades percibidas polos servizos prestados poderán ser substituídos por un ticket de impresora incorporada ao aparato taxímetro. –Follas de reclamacións. Artigo 22.- O titular deberá manter o vehículo en perfecto estado de conservación e limpeza, de tal forma que en todo momento cumpra os requisitos establecidos nesta Ordenanza, así como as normas, bandos e instrucións que se poidan ditar. Artigo 23.- O cumprimento dos requisitos establecidos nos artigos anteriores, comprobarase polos servizos municipais correspondentes. Non se autorizará a posta en servizo de vehículos nos que non fosen revisadas as súas condicións de seguridade, conservación e documentación. Artigo 24.- Os servizos municipais correspondentes, en calquera momento poderán pasar unha revisión, e incluso inspeccións periódicas, co obxecto de comprobar o estado do vehículo e a constatación dos datos da documentación relativa ao mesmo, o seu titular e condutores cos que figure no Rexistro Municipal. As revisións anteriores levaranse a cabo sen prexuízo e con independencia da facultade establecida sobre a revisión dos vehículos atribuída a outros organismos. Artigo 25.- Os titulares das licenzas poderán substituír, previa autorización municipal, o vehículo adscrito ás mesmas por outro máis moderno ou de mellores condicións. O vehículo substituído deberá someterse á revisión correspondente, que terá por obxecto a comprobación dos requisitos establecidos nesta Ordenanza e instrucións que se poidan ditar para o seu desenvolvemento. Artigo 26.- Para poder conducir os vehículos afectos ao servizo regulado por esta Ordenanza será obrigatorio estar en posesión do permiso municipal correspondente. Artigo 27.- Para poder obter o permiso a que se refire o artigo anterior será preciso: –Solicitalo mediante instancia dirixida á Alcaldía. –Acreditar as seguintes condicións: - Estar en posesión do permiso de condución BTP ou superior. - Non padecer enfermidade infecto-contaxiosa ou impedimento físico que imposibilite ou dificulte o normal exercicio da profesión, mediante certificado expedido polo Colexio Oficial de Médicos. - Aqueloutros que dispoña o Código de Circulación ou expresamente sinale, con carácter xeral, a Dirección Xeral de Tráfico. Artigo 28.- O permiso municipal terá unha validez para un período máximo de cinco anos, ao termo dos cales deberá ser renovado a instancia dos seus titulares ou no seu caso cando se produza a renovación do permiso de conducir. A renovación efectuarase sen necesidade de exame a todos aqueles que acrediten, mediante o permiso municipal de conducir e certificación das súas cotizacións á Seguridade Social ou á Mutualidade Laboral de Traballadores Autónomos, ter desempeñado a súa profesión por prazo mínimo de un ano. Artigo 29.- A Administración municipal, levará un rexistro e control dos permisos municipais de conducir concedidos, onde se irán anotando as incidencias relativas aos seus titulares. A tal fin, os propietarios de licenzas estarán obrigados a comunicar á mencionada área, as altas e baixas de condutores que se produzan nos seus vehículos, nun prazo non superior a dez días. Artigo 30.- Os vehículos deberán dedicarse exclusivamente á prestación do servizo regulado na presente Ordenanza, quedando prohibido o uso dos mesmos para fins persoais, ou calquera outros que non sexan os de servizo público, agás os días de libranza, vacacións de verán e calquera outro caso debidamente xustificados diante da autoridade municipal. Artigo 31.- Os vehículos deberán prestar o servizo de maneira continuada, sen prexuízo das quendas de descanso establecidas. Poderase interromper a prestación do servizo como causa grave, debidamente xustificada por escrito diante do Concello, durante un prazo que non exceda de trinta días consecutivos ou sesenta alternos, durante un período de un ano. Non se considera interrupción o período de vacacións, tendo en conta que a duración non será superior a trinta días ao ano. Artigo 32.- A autoridade municipal, oída a asociación ou asociacións representativas do sector poderá establecer as medidas de organización e control que considere necesarias para o perfeccionamento do servizo, e atendendo ás necesidades públicas, determinará o horario mínimo dos servizos a prestar, regulará os días de descanso e períodos de vacacións estivais, de forma que quede suficientemente garantida a continuidade do servizo. Artigo 33.- Atendendo a necesidades e conveniencia do servizo, a Corporación establecerá as paradas oficiais que estime pertinentes, a onde deberán concorrer os vehículos no número que se determine de maneira obrigatoria, unha vez oída a asociación ou asociacións do sector. Prohíbeselles recoller viaxeiros aos vehículos que circulen por zonas que disten menos de cen metros das paradas oficiais establecidas. Artigo 34.- Co fin de que en todo momento os usuarios poidan coñecer a identificación de quen presta o servizo, todos os taxis deben levar nun lugar visible para o viaxeiro, a tarxeta de identificación profesional do condutor que estea a facer o servizo co vehículo nese momento, que serán expedidas pola Administración municipal. A expresada tarxeta colocarase no lugar que sinalen os Servizos Municipais, de tal forma que sexa visible desde o interior e exterior do vehículo. Artigo 35.- Os condutores deberán coidar a súa indumentaria en perfecto estado de limpeza e o seu aseo persoal será correcto. Artigo 36.- Os condutores de auto-taxis, na súa relación co público, gardarán a máxima compostura, corrección, educación e cortesía. Axudarán a subir e baixar do vehículo ás persoas con mobilidade reducida e aquelas que polo seu estado físico o precisen así como a colocar os vultos que puidesen portar os usuarios. Artigo 37.- Os condutores que estando libre o vehículo, foran requiridos para prestar servizo na forma establecida, non poderán negarse a iso, agás causa xustificada. Tampouco poderá negarse a prestación a persoas con eivas polo feito de iren acompañadas de can guía ou en cadeira de rodas. Artigo 38.- Cando en situación de libres sexan requiridos os condutores por varias persoas ao mesmo tempo, atenderase aos seguintes baremos de preferencias: –Se son enfermos, persoas con mobilidade reducida ou anciáns. –Persoas acompañadas de nenos pequenos e mulleres embarazadas. –As persoas que se encontren na correspondente ao sentido de circulación do vehículo. –As persoas de maior idade. Estes preceptos non serán de aplicación polo que afecta aos puntos de espera, nos que a preferencia está determinada pola orde de chegada dos usuarios. Artigo 39.- Cando un vehículo libre estivese circulando e o seu condutor fose requirido para prestar o servizo, deberá parar en lugar e forma que non entorpeza a circulación, conforme este establecido pola Lei. Artigo 40.- No momento de ser requirido procederá a retirar o cartel de libre e, unha vez ocupado o vehículo polo usuario e indicado o punto de destino, o condutor procederá a baixar a bandeira. Se o condutor esquecera poñer en funcionamento o contador, será da súa conta exclusiva o devengado ate o momento de advertir a súa omisión, calquera que fora o percorrido efectuado, a menos que o pasaxeiro, libremente, esté disposto ao pagamento da cantidade que, de común acordo conveñan. Artigo 41.- Se durante a prestación do servizo o condutor fose requirido para esperar o regreso de viaxeiros, que transitoriamente desexen interromper o percorrido, poderán solicitar os mesmos a título de garantía o importe do percorrido efectuado, segundo as determinacións que se indican no artigo 11 desta ordenanza ou no caso de que o lugar ofreza limitacións en canto ao estacionamento, desvincularse do mesmo. Artigo 42.- En caso de accidente ou avaría, así como cando o vehículo fose detido por un axente de circulación para ser amoestado ou sancionado, porá a bandeira do aparato taxímetro en punto morto. Se non se sumase ao servizo, o usuario só estará obrigado ao pagamento do que o condutor marque, deducindo o importe da baixada de bandeira. A toma de carburante, calquera que sexa a súa clase, só poderá realizarse estando libre o vehículo, agás autorización expresa do viaxeiro. Artigo 43. - Os condutores deberán seguir o itinerario máis curto, agás indicación en contrario do viaxeiro, axustándose en todo momento ás normas e sinais de circulación e ás indicacións dos seus axentes. Artigo 44.- Ao chegar ao lugar de destino o condutor procederá a parar o vehículo no lugar e forma establecidos no artigo 39, porá o contador en punto morto e indicaralle ao pasaxeiro o importe do servizo. Artigo 45.- Os condutores deberán revisar o interior do vehículo cada vez que se desocupe, a fin de comprobar se algún obxecto do usuario quedase no mesmo, entregándollo ao ocupante. De non poder devolvelo no acto, entregarase o mesmo, diante da Policía Local, dentro das 72 horas seguintes. Artigo 46.- Os vehículos cando non estean ocupados, deberán estar circulando ou situados nas paradas sinaladas para estes efectos, ás que deberán concorrer obrigatoriamente. Artigo 47.- Non interior do taxi está totalmente prohibido fumar con arranxo ás leis estatais en vigor. Artigo 48.- O control da prestación do servizo efectuarase pola Corporación a través dos servizos municipais correspondentes. Artigo 49.- A efectos desta ordenanza considerase falta toda infracción das obrigas contidas na mesma, así como das concrecións que no seu desenvolvemento poidan determinarse nas instrucións correspondentes. As faltas cometidas polos titulares de licenzas e condutores poderán ser: leves, graves e moi graves. Artigo 50.- Serán faltas imputables aos condutores: I. LEVES –Baixar a bandeira antes que o usuario indique o punto de destino. –Non levar o cambio obrigatorio. –Tomar carburante estando o vehículo ocupado, agás autorización do usuario. –Non levar iluminado o aparato taxímetro entre lusco e fusco. –Non levar no vehículo a documentación obrigatoria. –Non respectar a orde de preferencia entre usuarios a que se refire o artigo 38. –Fumar dentro do vehículo. –Descoido no aseo persoal. –Descoido no aseo interior e exterior do vehículo. –Abandonar o vehículo sen xustificación. –Discusións entre compañeiros de traballo. –Non colocar o impreso da vixente tarifa, á vista do usuario. –Calquera outro incumprimento da presente ordenanza que non se cualifique como grave ou moi grave. II. GRAVES –Seguir itinerarios que non sexan os máis curtos, ou non atender os indicados polo usuario. –Desconsideración grave no trato cos usuarios do servizo ou compañeiros. –Non poñer as indicacións de Libre ou ocultalas, estando o vehículo desocupado. –Negarse a prestar o servizo estando libre. –Escoller pasaxe ou ofrecer e buscar pasaxeiros, fóra das normas prescritas nesta ordenanza. –Abandonar o servizo antes de cumprir o prazo de espera aboado polo usuario, ou negarse á espera, sen xustificación conforme á Ordenanza. –Negarse a exhibir o libro de reclamacións cando sexa requirido para iso. –Admitir pasaxe funcionando o taxímetro. –Non admitir número de viaxeiros autorizados ou admitir número superior. –Conferir a outra persoa a condución do vehículo ao seu cargo. –Conducir tendo o permiso municipal caducado. –Non exhibir a tarxeta de identificación de condutor de auto-taxis no lugar do vehículo visible para os usuarios. –Utilizar o vehículo para fins distintos do que é propio do servizo público, agás as excepcións contidas nesta Ordenanza. III. MOI GRAVES –Ser causa dun accidente e darse á fuga. –O cobramento de tarifas superiores ou inferiores ás autorizadas e de suplementos non establecidos. –Efectar lateracións ou manipulacións no aparato taxímetro. –Conducir o vehículo en estado de embriaguez ou baixo a influencia de estupefacientes. –Negarse a prestar o auxilio a feridos ou accidentados. –Conducir nos supostos de revogación temporal do permiso municipal de conducir, ou prestar o servizo sen estar en posesión da tarxeta de identificación de condutor de auto-taxis. –Abandonar ao viaxeiro sen prestar o servizo para o que fose requirido, sen causa xustificada. –A comisión de delitos cualificados polo Código Penal como dolosos, con ocasión ou con motivo do exercicio da profesión. –Prestar servizo os días de descanso. –Reter calquera obxecto abandonado no vehículo sen dar conta diso, á autoridade competente dentro das 72 horas seguintes. –Non presentar o vehículo, ou negarse a exhibir documentación a requirimento da autoridade ou axentes. –A negativa a estender recibo do importe da carreira, segundo o modelo oficial cando o solicite o usuario ou alterar os seus datos. –Negarse á entrega da tarxeta de identificación de condutor de auto-taxis, nos casos de rescisión da relación laboral. Artigo 51.- As infraccións establecidas no artigo precedente serán obxecto das sancións seguintes: A) Para faltas leves: multa de 100 euros e amoestación ou suspensión do permiso municipal de conducir ate quince días. B) Para faltas graves: multa de 101 a 300 euros e suspensión do permiso de municipal de conducir de tres a seis meses. C) Para faltas moi graves: multa de 301 a 1000 euros e suspensión do permiso municipal de conducir ata de un ano. Artigo 52.- O procedemento sancionador iniciarase de oficio ou a instancia de particulares. En canto ao procedemento, estarase ao establecido nos artigos 134 e seguintes da lei 30/92 e do Real Decreto 1398/93. As faltas leves prescriben nun prazo de un ano, as graves aos dous anos e as moi graves aos tres anos. Artigo 53.- Todas as sancións, mesmo as de amoestación, anotaranse nos expedientes persoais dos titulares de licenza e dos condutores. Artigo 54.- Os titulares de licenzas e condutores poderán solicitar a cancelación da nota desfavorable que figura no rexistro municipal correspondente, sempre que observase boa conduta e cumprida a sanción, unha vez transcorrida desde a imposición desta, un ano, tratándose de falta leve e dous anos, tratándose de falta grave. Artigo 55.- As competencias, tanto para o outorgamento de licenzas, como para a súa revogación ou retirada, substitución de vehículos e demais actuacións que poidan producirse en relación co contido desta ordenanza, corresponderalle á Xunta de Goberno Local, ou no seu caso, á Alcaldía, segundo a delegación de competencias atribuídas ao respecto. Así mesmo, conforme ás competencias atribuídas que se citan no parágrafo precedente, terán atribuídas as facultades en materia de imposición de sancións que se deriven de infraccións que se conteñen na Ordenanza, previa instrución do correspondente expediente sancionador. Concédese un prazo de un ano para que os titulares das licenzas se adapten ao contido desta Ordenanza, excepto no revisto no artigo 18 respecto á cor do vehículo, para o cal o prazo será de catro anos desde a aprobación da presente ordenanza. Esta ordenanza, que consta de 55 artigos e 1 Disposición transitoria, entrará en vigor o día seguinte á súa publicación íntegra no Boletín Oficial da Provincia. O texto da presente ordenanza publicarse integramente no Boletín Oficial da Provincia dando cumprimento ao establecido no artigo 70.2 da Lei 7/85 Reguladora das Bases do Réxime Local.